stanford-oval/wikipedia huggingface dataset:
מרבייה
גאוגרפיה ואקלים > גאוגרפיה

העיר מצויה בדרום מזרח ספרד, על חוף הים התיכון, באזור "חוף השמש" (קוסטה דל סול), בשטח הקהילה האוטונומית אנדלוסיה (אחת מתוך 17 קהילות אוטונומיות של ספרד), במחוז מאלגה. העיר הראשית באזור האוטונומי היא סביליה, הנמצאת במרחק של כ־210 ק"מ ממרבייה, בכיוון כללי מערב. בירת המחוז, העיר מאלגה נמצאת אף היא על חוף קוסטה דל סול, במרחק 60 ק"מ ממרבייה. המרחק לבירת ספרד מדריד מסתכם ב-580 עד 600 ק"מ, תלוי במסלול הנסיעה. המרחק עד לברצלונה עולה במעט על 1,000 ק"מ.
גאוגרפיה ואקלים > אקלים

למרבייה אקלים ים תיכוני. תקופת הקיץ חמה והבילה, ותקופת החורף קרה, אך אינה קיצונית. החודש החם ביותר בעיר הוא אוגוסט, במהלכו ממוצע הטמפרטורות בשעות היום מגיע ל־29 מעלות צלזיוס, ובלילות הממוצע 21 מעלות. החודש הקר ביותר הוא ינואר, עם ממוצע 16 מעלות ביום, ו-9 מעלות בלילות. בחודש נובמבר יורדת בממוצע כמות הגשם הרבה ביותר, 71.3 מ"מ ובחודש יולי הממוצע עומד על מילימטר אחד בלבד בממוצע. ממוצע הגשם הרב שנתי מסתכם ב־416.9 מ"מ. אין סטטיסטיקה על כמויות שלג בעיר. בתקופת הקיץ השמיים בהירים, ובשאר העונות השמים מעוננים חלקית עד מעוננים. הרוחות הנושבות באזור מתונות בדרך כלל.
היסטוריה

ההיסטוריה של מרבייה דומה בעיקרה להיסטוריה של אזור קוסטה דל סול. הייתה קיימת התיישבות אנושית באזור כבר בתקופות קדומות, וסבורים שהתקיימה במקום מושבה פיניקית פעילה, אך לא נמצאו ממצאים רבים או משמעותיים התומכים בטענות אלו. המצב שונה באשר לתקופת האימפריה הרומית העתיקה. מתקופה זו נמצאו באזור מרחצאות של מים חמים, עמודי בניינים וממצאים ארכאולוגיים נוספים. בשנת 1960 נתגלו בחפירות לאורך נהר ריו ורדה ממצאים, המעידים על קיום וילה רומאית במקום, כולל מוזאיקות. ארכאולוגים מצאו הוכחות להמשך ההתיישבות גם בתקופה הנוצרית הקדומה, וכן ממצאים המעידים על שהות ויזיגותית - נתגלה נקרופוליס המתוארך לתקופתם. במאה ה־10 בנו במקום המורים מבצר עם חומות ומגדלים, על-מנת לחזק את ההגנה על העיר. בשנת 1485 סולקו המורים על-ידי המלכים הקתוליים (Reyes Católicos), במסגרת תהליך הכיבוש מחדש של ספרד, על ידי הנוצרים - מידיי המוסלמים, תהליך הקרוי "רקונקיסטה". לאחר הכיבוש מחדש הנוצרי, תושבים רבים הרגישו מספיק בטוחים והחלו לצאת אל מחוץ לחומות המבצר והתפזרו לאורך חוף הים.
במאה ה-19 התגלו באזור מרבצים עשירים של עפרות ברזל, והעיר הפכה למרכז חשוב לייצור של ברזל ופלדה. היו שנים, בהן כ־75% מתפוקת הברזל של ספרד הופקה באזור מרבייה, תחת שתי משפחות עשירות של תעשיינים. בתקופה זו התפצלה האוכלוסייה בעיר, למעמד של פועלים ולמעמד של אוליגרכים. לבסוף העיר הפסידה לאזור צפון ספרד בתחרות העסקית בתחום הפקת ברזל ופלדה, וכלכלתה שקעה. בסוף המאה ה-19 התפתחו באזור חוות חקלאיות, חלקן ענקיות, תחת אצולה חקלאית חדשה. בעת מלחמת האזרחים הספרדית במאה ה-20 העיר סבלה מאד, ובניינים רבים נשרפו בה. לאחר מלחמת העולם השנייה נמנו בעיר 900 תושבים בלבד. את התחדשותה חייבת העיר במידה רבה לנסיך ממוצא גרמני מקסמיליאן וון הוהנלוך (Prince Maximilian-Max von Hohenlohe) שהגיע לעיר ב-1946 עם דודו, והתאהב בה. נוכחות הנסיך במרבייה עוררה חוגים נוצצים והזרימה דם חדש לעיר. מספר תושבי העיר גדל בין 2021 ל־2024 בקצב ממוצע של 2.2% לשנה.
אתרים ונושאי עניין > בעיר

העיר העתיקה- סמטאות העיר העתיקה צבעוניות, בעיקר בגווני תכלת, ירקרק ולבן. על הקירות תלויות אדניות רבות ובהן צמחים ששגוניים.
כיכר התפוזים (Plaza de los Naranjos)- כשמה כן היא, במרכז הכיכר עצי תפוזים. הכיכר מהווה מקום בילוי למקומיים, וגם מקום משיכה לתיירים.
כנסיית גבירתנו של ההתגלמות (Iglesia de la Incarnacion)- הכנסייה נבנתה במאה ה-17 על יסודות מסגד שעמד קודם במקום. מגדל הפעמונים הנוכחי היה בעבר המינרט של המסגד.
מבצר מרבייה וחומותיו- המבצר מהמאה ה-9. הביקור בצידו החיצוני.
פארק אלמדה (Alamada Park)- פארק עירוני עם עצים וצמחים נותני צל, וספסלים בחיפוי אריחי קרמיקה מקומית בגוונים מיוחדים, מזרקה ועוד.
שדרת הים (Avendia del Mar)- השדרה ממוקמת בניצב לחוף הים, ומגיעה עד סמוך לקו המים. מוצבים בה פסלים שפיסל סלבדור דאלי. מקומות בילוי תיירותיים, בתי קפה, מסעדות ובארים.
טיילת הים (Paseo Maritimo)- מדרכה רחבה עם עצים וצמחים השתולים לצידה. הטיילת ארוכה מאד, נמשכת בסמוך לקו המים בחוף. לאורך השדרה בנויים מועדוני ספורט, וילות, בתי קפה ומסעדות.
מעגן פוארטו באנוס (Puerto Banús)- במעגן עוגנות יאכטות ומפרשיות רבות, וניתן לצאת ממנו להפלגות פרטיות, או מאורגנות. במעגן יש גם מקומות בילוי תיירותיים, וחיי לילה פעילים. פוארטו באנוס אינו המעגן היחיד, וקיים מעגן נוסף בעיר.
חופי רחצה- בעיר ובסביבתה הקרובה למעלה מעשרים קילומטרים של חופי רחצה.
הווילה הרומאית (Villa romana de Río Verde)- הווילה קרובה לשפך נהר ריו ורדה. במקום נעשו עבודות שיחזור, בעיקר למוזאיקות העתיקות.
מגדלי השמירה- במקור נבנו 200 מגדלי שמירה לאורך החוף. נותרו בעיר שישה מגדלים בלבד.
אתרים ונושאי עניין > מחוץ לעיר

ההרים הלבנים, סיירה בלנקה (Sierra Blanca)- ההרים הלבנים מצויים בקרבה רבה לעיר, בכיוון מערב. בהרים פסגות הגבוהות מ-1,200 מטרים. ההרים מציעים נופים, מסלולי הליכה רגילה או ספורטיבית, טיפוס הרים, מסלולי אופניים, פיקניקים, ואת שאר הפעילויות ההרריות.
אסטפונה- אסטפונה היא עיר קטנה ותיירותית, כ־30 ק"מ ממרבייה, ובה מספר מגדלי שמירה כמו במרבייה, מוזיאונים, עיר עתיקה, ופארק בוטני.
טורמולינוס- טורמולינוס היא עיירה הנמצאת כ־62 ק"מ ממרבייה, גם היא על החוף. בטורמולינוס מגדלים מימי הביניים, עיר עתיקה, פארק תנינים ופארק מים "אקוולנד", שלידו פארק נוסף של עולם החי והצומח הימי.
אירועים

יריד מרבייה (Marbella Feria)- נערך בחודש יוני, וכולל שירה מקומית, ריקודי פלמנקו, מוזיקה, אוכל ושתייה. במקור החגיגות היו לכבודו של סן ברנבא (San Bernabé), הפטרון הדתי של העיר, אך עם הזמן האירוע קיבל גם מאפיינים חילוניים ותרבותיים. האירוע נמשך שבוע ימים.
שווקים- שלושה שווקים שונים מתקיימים במרבייה. שוק מרבייה מתקיים בימי שני, עד שעות הצהרים. שוק פוארטו באנוס (Puerto Banús) נערך בשבתות, ואילו שוק סן פדרו (San Pedro) בימי שלישי.
קהילה יהודית

במרבייה חיה קהילה יהודית קטנה. מספר חברי הקהילה מוערך לכל היותר במאות אחדות, מתוך כלל קהילת יהודי ספרד אשר גודלה כ־45,000. הקהילה מקיימת את מוסדות הדת הנחוצים לניהול חיי קהילה ודת שוטפים, וביניהם הנהלת קהילה, רב, בית כנסת, מקווה, וכן אפשרויות חינוך, אירועי תרבות, כשרות, אולם שמחות וגם חברה קדישא מקומית.
תרבות ואנשים יידועי שם

מוזיאון גראבדו לאומנות ספרדית עכשווית (Museo del Grabado Español Contemporáneo de Marbella)- המוזיאון שוכן במבנה בעיר העתיקה, שבמאה ה-16 שימש כבית חולים. מוצגות בו מיצירותיהם של אומנים ספרדיים מובילים, ז'ואן מירו, סלבדור דאלי, פבלו פיקאסו ואומנים רבים נוספים. במוזיאון נערכות פעילויות שונות, בשנת 2024 נערכה פעילות של בניית יצירות מאבני לגו.
ידועיי שם תושבים ומבקרים- בעיר ביקרו מפורסמים רבים, וחלקם אף רכשו בה נכסים ובנו בה בתים. נוכחותו של הנסיך מקסמיליאן וון הוהנלוך, הביאה לאזור דמויות עשירות ומפורסמות נוספות. הוא שכנע את משפחת רוטשילד לבנות בעיר וילה, וכך גם את משפחת טיסן. בין ידועיי השם שביקרו בעיר היו בריז'יט בארדו, גונטר זקס, ובוב הופ. בעיר בילו גם אווה לונגוריה, איוונה טראמפ, פרינס, מישל אובמה, דייוויד קמרון וידוענים נוספים. בין מי שיש להם בית במרבייה או היה להם בעבר, ניתן למנות את שון קונרי, אנטוניו בנדרס ומלאני גריפית', וסיימון קאוול. המלך הסעודי פהד קנה רכוש במרבייה וגם סלמאן, מלך ערב הסעודית בנה בקום מרכזי בעיר ארמון, המזכיר את הבית הלבן בוושינגטון, ומחזיק יאכטה במרינה של העיר.
כלכלה

מרבייה הייתה בעבר עיר של דיג, מכרות ותעשיית ברזל ופלדה. לאחר התעוררות תנועת התיירות העולמית במחצית השנייה של המאה ה-20, במאה ה-21 כלכלת העיר נסמכת בעיקר על תיירות. בשנת 2024 נבחרה מרבייה כיעד התיירות הטוב באירופה, בהקדימה יעדי תיירות מפורסמים, דוגמת לונדון, פירנצה, מונקו ויעדים אחרים. הענקת התואר נומקה בתנאי מזג אוויר נוחים, ובאתרים שמוצעים לתיירים, חוף הים והטיילת, מעגן פוארטו באנוס, המסעדות והחוויה הגסטרונומית, הנופים בעיר ובאזור, אירועים ומופעים, והמתקנים הרבים לשירות התיירים - דוגמת מועדוני גולף וטניס. תנועת התיירים המוגברת משפיעה לטובה על כל העוסקים בענף, מלונאות, הסעדה, מזכרות ומכירות שונות, וגם על ענפים נלווים אחרים, כגון נדל"ן ובנייה.
הדחת הנהלת העיר בשנת 2006

בשנת 2006 נתגלתה במרבייה פרשת שחיתות שלטונית, שהוגדרה כגדולה והחמורה בתולדות ספרד כולה. הפרשה כונתה "פרשת מאליה" (Caso Malaya) וגם "מבצע מאליה" (Operation Malaya). בפרשה הואשמו ראש העירייה, מהנדס העיר, ובסך הכול 85 בני אדם. מהות האישומים הייתה זיופים ותרמיות בכ - 16,000 פרויקטים של בניה, ניפוח תקציבים וצוותי עובדים, הלבנת הון בהיקפים רחבים מאד, "מכבסות כספים", ואישומים נוספים. מתוך 85 הנאשמים הורשעו 53 ונשלחו לתקופות מאסר שונות וכן הוטלו עונשים כספיים. בין המורשעים היו ראש העיר המכהן ושני ראשי עיריות קודמים. מועצת העיר פוזרה והעירייה נכנסה לחובות כבדים, שנפרסו לשנים רבות של החזרי תשלומים. אחד הנאשמים המרכזיים פרנציסקו חוויאר לינדז (Francisco Javier Lendínez) ברח, ונתפס מאוחר יותר בנמל התעופה בארחס של מדריד, על פי דיווח של צוות המטוס לשלטונות.
תחבורה

כבישים: אוטוסטרדות A7 ו-AP7 הם הכבישים הראשיים העוברים ליד מרבייה, ואף נכנסים לתוכה באזורים מסוימים של העיר. בנוסף, מגיעים לעיר הכבישים האזוריים A355 ו-A397.
רכבת: הרכבת אינה מגיעה עד מרבייה, והיא העיר היחידה בספרד עם מעל למאה וחמישים אלף תושבים, שאין לה תחנת רכבת משלה. תחנת הרכבת הקרובה ביותר נמצאת בפואנחירולה (Fuengirola), המרוחקת כ־30 ק"מ מהעיר. ניתן להגיע ברכבת ממאלגה עד לפואנחירולה בקו C1, ומשם להמשיך באוטובוס למרבייה.
אוטובוסים: 20 קווי אוטובוס מגיעים למרבייה מיישובים שונים באזור, בתוכם 11 קווים ממאלגה, בירת המחוז. קיים קו אוטובוס ישיר מפואנחירולה למרבייה, וגם בכיוון ההפוך.
תעופה: נמל התעופה הקרוב ביותר הוא נמל התעופה מאלגה, במרחק של כ-50 ק"מ ממרבייה. ניתן להגיע לעיר באוטובוס מנמל התעופה מאלגה. זמן הנסיעה מוערך ב־40 דקות. נמל התעופה של סביליה מרוחק מעל ל-200 ק"מ ממרבייה.
ספורט

מרבייה היא עיר של נופש וקייט, וענפי הספורט שהתפתחו בה מותאמים לתיירים. בעיר פועלים 11 מועדוני גולף. יש המכנים את מרבייה "קוסטה דל גולף" (בהשאלה מ"קוסטה דל סול"), בעברית "חוף הגולף". בנוסף, הענפים הפופולריים בעיר הם טניס, שייט, ענפי ספורט ימי כגון סקי מים, צלילה, רחפני גלישה וענפים אחרים. גם פעילויות חוץ מקובלות מאד, רכיבה על אופניים, ומסלולי הליכה וטיפוס בהרים הלבנים.
ערים תאומות

למרבייה ברית ערים תאומות עם:
צרפת קאבורג, צרפת
מקסיקו פלאיה דל כרמן, מקסיקו
אורוגוואי פונטה דל אסטה, אורוגוואי
הפיליפינים באלר, הפיליפינים
צרפת נברס, צרפת
תוניסיה נאבל, תוניסיה
ארצות הברית מיאמי ביץ', פלורידה, ארצות הברית
קטר (מדינה) דוחה, קטר
ערב הסעודית ג'דה, ערב הסעודית
יפן קורה, יפן
ראו גם

מאלגה
צוק גיברלטר
גלריה

טיילת הים, ארוכה ומרוצפת.
פסל ונוס ממרבייה, עוסקת בסקי מים.
בנין עיריית מרבייה, בכיכר התפוזים.
סמטה בעיר, לעת ערב.
פסל של דאלי בשדרה.
חזית כנסיית ההתגלמות.
יאכטות במעגן.
אזור של בתי מלון.
זריחה בטיילת הים.
הערות שוליים

1 2  Marbella (Málaga, Andalucía, Spain) - Population Statistics, Charts, Map, Location, Weather and Web Information, www.citypopulation.de
1 2  The history of Marbella, how the city has changed over the centuries, Euro Weekly News, ‏2021-06-04 (באנגלית בריטית)
↑  Essential Magazine, Marbella History, Essential Marbella Magazine, ‏2014-10-02 (באנגלית בריטית)
1 2  Marbella wasn’t built in a day – The history, www.homerunmarbella.com, ‏2023-04-03 (באנגלית)
↑  History of Marbella, www.malaga.es, ‏2025-02-16 (באנגלית)
↑  History of Marbella, MarbsLifestyle.com (באנגלית אמריקאית)
↑  What to do in Marbella, Expedia (באנגלית בריטית)
↑  THE TOP 15 Things To Do in Marbella (UPDATED 2025) | Attractions & Activities, Viator (באנגלית)
↑  A&A Architects (באנגלית), באתר aa-architects.net
↑  HIKING ROUTES WHITE MOUNTAINS, Marbella (באנגלית ו-5 שפות נוספות)
↑  Home, Aqualand Torremolinos (באנגלית אמריקאית)
↑  SEA LIFE BENALMADENA - Your family aquarium, SEA LIFE BENALMADENA (באנגלית)
↑  Culture in Marbella, Terra Meridiana (באנגלית בריטית)
↑  Spain, European Jewish Congress, ‏2025-02-05 (באנגלית אמריקאית)
↑  Welcome to Comunidad Judía de Marbella, EJA - European Jewish Association (באנגלית אמריקאית)
↑  Jewish Community of Marbella, La Comunidad Judia de Marbella (באנגלית ובספרדית)
↑  MGEC | Museo del Grabado Marbella (בספרדית)
↑  Grabando con LEGO DOTS | MGEC (בספרדית)
↑  Celebrities Visiting and Living in Marbella | Travel Guide, www.marbellagoldenmile.com
↑  Málaga Solicitors, Marbella voted Best European Destination 2024, Malaga Solicitors, ‏2024-03-04 (באנגלית בריטית)
↑  News, Spain: 53 Convicted in Massive Corruption Trial, OCCRP Organized Crime and Corruption Reporting Project (באנגלית), 8/10/2013
↑  Esperanza Codina, Marbella battles to pay off its debts and recover its once-glittering lure, EL PAÍS English, ‏2013-10-07 (באנגלית)
↑  Train in vain for Marbella mayor, Euro Weekly News, ‏2024-07-11 (באנגלית בריטית)
↑  Costasur.com, How to get to Marbella by train | Fuengirola Train Station |..., marbella.costasur.com (באנגלית)
↑  Rome2Rio Pty Ltd, Rome2Rio, Rome2Rio (באנגלית)
↑  Marbella Sports, Malaga.us (באנגלית בריטית)
↑  Sister cities of Marbella — sistercity.info, en.sistercity.info
| --- | --- |
בקרת זהויות :  NLI: 987007557628105171  BNE: XX451363  BnF: cb12235986n (data)  GND: 4132923-5  LCCN: n85190938  MusicBrainz: 7a7cd1a3-b4c6-4f7c-9e20-1086ac117b4e  NKC: ge630812  VIAF: 123223071   WorldCat (עם VIAF): 123223071
נעדרת (סרט, 2023)

| --- | --- |

כרזת קולנוע רשמית בישראל
 מבוסס על:  סיפור מאת אניש צ'גנטי וסב אוהניאן
 בימוי:  ויל מריק ניק ג'ונסון
 הופק בידי:  טימור בקממבטוב אניש צ'גנטי (אנ') סב אוהניאן (אנ') נטלי קסאביאן (אנ') אדם סידמן
 תסריט:  ויל מריק ניק ג'ונסון
 עריכה:  אוסטין קילינג אריאל זקאוסקי
 שחקנים ראשיים:  סטורם ריד ניה לונג
 מוזיקה:  יוליאן שרלה
 צילום:  סטיבן הולרן
 מדינה:  ארצות הברית ארצות הברית
 חברת הפקה:  Stage 6 Search Party Bazelevs
 חברה מפיצה:  סרטי סוני
 הקרנת בכורה:  ארצות הברית: 20 בינואר 2023 ישראל: 23 בפברואר 2023
 משך הקרנה:  111 דקות
 שפת הסרט:  אנגלית
 סוגה:  מותחן; דרמה; מסתורין
 תקציב:  7 מיליון דולר
 הכנסות:  $45,083,580 (22 במרץ 2023)
 סרט קודם:  חיפוש (2018)
 דף הסרט ב־IMDb
נעדרת (באנגלית: Missing) הוא מותחן מסתורין אמריקאי משנת 2023, המהווה המשכון עצמאי למותחן "חיפוש" משנת 2018. כתבו וביימו ויל מריק וניק ג'ונסון, לפי סיפור מאת אניש צ'גנטי וסב אוהניאן. הפיקו: אניש צ'גנטי, סב אוהניאן ונטלי קסאביאן, יוצרי הסרט הראשון, באמצעות חברת ההפקות "Search Party" שבבעלותם, וטימור בקממבטוב ואדם סידמן עבור חברת "Bazelevs" של בקממבטוב.
טכניקת הצילום של הסרט, בדומה לקודמו, היא במתכונת סרטי צג מחשב (אנ') מבית מדרשו של בקממבטוב, שבהם העלילה כולה מוצגת על צגי מחשבים וטלפונים חכמים של הדמויות (לרוב, של הדמות הראשית), ופעולת המצלמה מדמה מצלמת רשת. בתפקידים הראשיים מככבות סטורם ריד וניה לונג, ולצידן: קן ליונג, דניאל הני, ז'ואקים דה אלמיידה, טים גריפין, מייגן סורי ואיימי לנדקר.
מבחינה תמטית ורעיונית, הסרט חולק יקום קולנועי משותף עם קודמו, "חיפוש", וכן עם "אמאל'ה" (Run) משנת 2020, תוך שהוא מתייחס לדמויות משניהם. שלושת הסרטים נוצרו בידי אותם קולנוענים.
ליהוק

| שחקנים | תפקידים |
| --- | --- |
סטורם ריד: ג'וּן אלן
אווה זריה לי: ג'וּן כילדה קטנה
בילי ג'ורדן: ג'וּן הקטנה (בתצלומים בלבד)
ניה לונג: גרייס אלן/שרה ווקר, אמא של ג'ון
קן ליונג: קווין לין, בן-זוגה החדש של גרייס
איימי לנדקר (אנ'): הת'ר דומאר, עורכת דין וחברתה הטובה של גרייס
דניאל הני: סוכן ה-FBI אילייז'ה פארק
מייגן סורי (אנ'): וינה, חברתה הטובה ביותר של ג'ון
ז'ואקים דה אלמיידה (אנ'): חאבי ראמוס, אזרח קולומביאני המסייע לג'ון
טים גריפין: ג'יימס ווקר/"ג'ימי", אביה של ג'ון
לורן ב' מוסלי: רייצ'ל פייג'
ג'זמין סאבוי בראון (אנ'): שחקנית המגלמת את ג'ון אלן בסדרת פשע אמיתי
קארינה נואל קסטיו: שחקנית המגלמת קצינת SWAT בסדרת פשע אמיתי
טרייסי וילאר (אנ'): הבלשית גומז
מייקל סגוביה: איינג'ל
תומאס ברבוסקה: קודי, חובב בילוש באינטרנט
אסטבאן דאגר: חובב בילוש באינטרנט
דניאל נוטינגהאם: מגישת חדשות
ריק צ'יימברס: מגיש תוכנית בוקר
קימברלי צ'נג: כתבת שטח
מוניקה בטנאגאר: מראיינת של רשת CBSN ‏(אנ')
הקשרים ורמזים

באמצעות הטמנת ביצי פסחא, רמזים ורפרורים, יצרו מריק וג'ונסון יקום קולנועי משותף לסרטים "חיפוש" (2018), "אמאל'ה" (2020), ו"נעדרת", שליצירת שלושתם חברו צ'גנטי, אוהניאן, קסאביאן, מריק וג'ונסון, וצ'גנטי ביים את שני הראשונים בהם.
הקשרים ורמזים > קשרים בולטים לסרט "חיפוש"

ג'ון היא חובבת סדרת הדוקו-דרמה "Unfiction" של "נטפליקס", ובתחילת הסרט היא צופה בפרק מהסדרה הסוקר את פרשת היעלמותה של מרגו קים בשנת 2018. בקטע נראה שחזור רגע משיית מכוניתה של מרגו מאגם ברבוסה, לאחר שאביה דייוויד מצא עדות לכך שמרגו נסעה לשפת האגם בלילה שבו נעלמה. באותו אופן, הופק פרק דומה על היעלמותה של גרייס אלן, ומאמצי החיפוש של ג'ון אחריה.
כעלילת משנה, הסרט כולל מעין המשך לעלילת המשנה החבויה ב"חיפוש" אודות פלישת חוצנים, ונחשפת בפסנועי החדשות ("טיקרים"). הפסנועים ודפי אינטרנט שברקע, מספרים על דמות נשית מסתורית בשם "המלאך הירוק" (באנגלית: The Green Angel), גיבורת-על שמסכלת פלישת חוצנים לכדור הארץ.
פיטר קים (מגולם על ידי ג'וזף לי), הוא אחיו של דייוויד ב"חיפוש", ומעשן מריחואנה בקביעות, ובתפנית עלילתית, התברר שהוא גם סיפק מריחואנה למרגו מאחורי גבו של אביה. ב"נעדרת", קווין לין, בן-זוגה של גרייס, מקבל אימייל משירות אספקת מריחואנה בשם "Sunny Daze". מהאימייל עולה שמייסד השירות והמנכ"ל שלו הוא פיטר קים, שהפך את המריחואנה לעסק מסחרי.
באחד משידורי "יוקאסט" ב"חיפוש", נראים שני נערים שאחד מגלח את ראשו של חברו במסגרת אתגר אינטרנט. השניים הם מריק וג'ונסון בהופעת קמע, כשג'ונסון מגלח את ראשו של מריק. ב"נעדרת", נראה מריק מגלח את ראשו של ג'ונסון, במסגרת אתגר אינטרנט, תמורת 100 דולר.
בנוסף נראות בסרט בחטף, דמויות שוליות שהופיעו ב"חיפוש":
אביגייל "אבי" נילסן שגולמה על ידי השחקנית בריאנה מקלין, היא דמות מגוחכת ב"חיפוש", אשר לכאורה אירחה את קבוצת הלמידה שאחריה נעלמה מרגו קים. כאשר דייוויד קים מנסה להשיג מאביגייל מידע על מרגו, אבי טוענת שאין לה מושג, משום שלא הכירה את מרגו, אלא רק ניצלה אותה כדי להצליח להתקבל לאוניברסיטת ברקלי. בהמשך, כאשר מתפרסם מידע על מותה לכאורה של מרגו, אבי משנה את פניה, מנסה לקבל קרדיט, וטוענת בבכי שמרגו הייתה חברתה הטובה ביותר. ב"נעדרת", דמותה של אבי נראית כאשר נודע שרייצ'ל פייג' התחזתה להיות גרייס. על כך הסביר סב אוהניאן, שנראה הגיוני שאבי תהיה מעין רכלנית בסגנון של BuzzFeed.
ב"חיפוש" השתמש רוברט, בנה של הבלשית רוזמרי ויק, בתמונה של דוגמנית הצילום האנה פארדי (גולמה על ידי אריקה ג'נקינס), לצורך יצירת זהות בדויה ב"יוקאסט" עם שם המשתמש "פיש-נ-צ'יפס", לשם חיזור אחרי מרגו. בסרט הנוכחי, כאשר חאבי נכנס לחנות כלי העבודה בקולומביה, תמונת הדוגמנית נראית על קיר בחנות, כרמז לכך שהיא ממשיכה להיות פעילה כדוגמנית צילום.
ב"חיפוש", אישה בשם האנה קאוץ' חיזרה אחרי דייוויד קים בעקבות דייט מוצלח שלהם, אולם דייוויד היה טרוד מכדי לשים לב לכך, בעקבות היעלמות בתו. ב"נעדרת", בפרופיל ההיכרויות של קווין לין, ניתן לראות שהאנה קאוץ' מחזרת אחריו, ביטוי לכך שהיא חסרת הצלחה בתחום הרומנטי, אך ממשיכה לנסות את מזלה.
כן מופיעות בשני הסרטים דמויותיהם של מגיש חדשות בטלוויזיה (בגילומו של רוי אברמסון), משתמש "יוקאסט" ששמו קודי (תומאס ברבוסקה), והנער הפרחח דרק אליס (ריד באק).
הקשרים ורמזים > קשר לסרט "אמאל'ה"

עלילת "אמאל'ה" מספרת על הנערה קלואי בת ה-17 (קירה אלן (אנ')) שנחטפה מבית חולים כתינוקת מיד אחרי לידתה, בידי דיאן שרמן (שרה פולסון) שגידלה את קלואי כבתה. אחרי שקלואי מבינה שדיאן אינה אמה הביולוגית, היא גורמת במתכוון לאשפוזה-שלה בבית חולים. כשדיאן מנסה להבריח אותה גם משם, היא נורית בידי מאבטחים, ונעצרת. בסיום הסרט, קלואי באה לנקום באמה במקום מאסרה. ב"נעדרת" כללו מריק וג'ונסון שני רמזים המתייחסים לעלילה זו: בפסנוע חדשות אחד מוצגת הכותרת "בני משפחה מסטוקטון מבכים את בתם הנעדרת ביום הולדתה השישי: הביאו אותה הביתה". זו התייחסות לגזיר עיתון מלפני 17 שנה שמצאה קלואי שרמן בביתה, ובו ידיעה על חטיפת תינוקת מהוריה בבית חולים בסטוקטון. פסנוע אחר מספר על מצוד הנערך אחר אסירה שברחה מבית סוהר לנשים, ושם בית הסוהר ב"נעדרת", שבו הכיר קווין את ג'יימס, הוא כשם מקום כליאתה של דיאן שרמן ב"אמאל'ה". לפי הסברו של אוהניאן, כותרת זו מתייחסת במרומז לדיאן שרמן, ורומזת לאירוע אחר שהתרחש בבית הכלא.
לצד זאת, "אמאל'ה" מצידו כולל התייחסות חבויה ל"חיפוש": בסצנה בתחילת הסרט, שבה קלואי שרמן בודקת באינטרנט מידע על אוניברסיטת וושינגטון, דוגמנית הצילום בתמונת הפרסומת של האוניברסיטה היא האנה פארדי, שרוברט, בנה של רוזמרי, השתמש בתמונתה ב"יוקאסט".
הפקה > פיתוח

ב-14 בינואר 2019 נמסר ש"Stage 6", חברה בת של "סרטי סוני", שוקדת על פיתוח סרט שני ל"חיפוש" משנת 2018. במאי הסרט הקודם, אניש צ'גנטי, הבהיר בחשבון הטוויטר שלו, שלא מדובר בהמשך רציף, אלא הסרט השני יכלול דמויות ועלילה חדשות ושונות בתכלית, ומבחינת צוות ההפקה, זו הזדמנות לספר סיפור מתח מבוסס טכנולוגיה מקורי לגמרי. ב-27 במאי 2020 נודע שצ'גנטי וסב אוהניאן סיימו לכתוב את תקציר הסרט, אולם הם לא יכתבו את התסריט, וצ'גנטי לא יביים, אלא שניהם יחד עם שותפתם נטלי קסאביאן, יפיקו בלבד. בנובמבר 2020 אישרה קסאביאן בריאיון, שפיתוח הסרט נמצא בעיצומו של תהליך, אף שתחילת הצילומים נדחתה עקב מגפת הקורונה.
ב-13 בינואר 2021 נמסר שחברת "Stage 6" החתימה כבמאים את ויל מריק וניק ג'ונסון, שערכו את הסרט הקודם. על כך אמר צ'גנטי: "חיפוש 2 מצריך סגנון ויזואלי רענן שיבדל אותו מהמקור. אני תרמתי ככל יכולתי לתת-סוגה הצומחת הזו, ואם יש מישהו על פני האדמה שיכול לקחת את זה אף רחוק יותר, אלה ניק וויל, שהיו איתנו מההתחלה". נטלי קסאביאן הוסיפה: "בחיפוש, ויל וניק פרצו דרך לשפה ויזואלית חדשה, והרחיבו את הגבולות של מה שעורכים יכולים לתרום לְסרט. אנו בני מזל ויותר מנרגשים לעבוד איתם בתפקידיהם החדשים כתסריטאים ובמאים".
עלילת המשנה שהתרחשה ברקע של הסרט הקודם, וכללה אירוע מתפתח של פלישת חייזרים לכדור הארץ, עוררה סקרנות לקראת הסרט השני. כבר בנובמבר 2018 הבהיר סב אוהניאן, שאין כל כוונה להמשיך בעתיד את סיפור פלישת החייזרים, משום שזו הייתה בדיחה משעשעת ותו לא. אולם בריאיון משותף של צ'גנטי וקסאביאן בנובמבר 2020, נשאלה קסאביאן האם יהיה לכך המשך, וענתה "חכו לחיפוש 2". בהמשך, בינואר 2021 נשאל צ'גנטי: אם כל הדמויות חדשות, מדוע לא להתייחס לסרט כאל סרט נוסף המתרחש על צגים, ומה הופך אותו להמשכון? ועל כך הוא ענה: "חייזרים ואפיון".
ב-4 במרץ 2021 פורסם שסטורם ריד נמצאת במגעים לגלם את התפקיד הראשי בסרט. ב-7 באפריל 2021 פורסם שניה לונג תשחק בצוותא עם ריד, ואת צוות השחקנים משלימים ז'ואקים דה אלמיידה, קן ליונג, איימי לנדקר, דניאל הני, מייגן סורי וטים גריפין.
הפקה > צילומים

שלב הצילומים התחיל ב-3 במרץ 2021 בלוס אנג'לס, קליפורניה, והסתיים ב-14 במאי באותה שנה.
הפצה

ב-16 בספטמבר 2022 פורסם שמו הרשמי של הסרט, לאחר שהופק בשם הזמני "חיפוש 2" (באנגלית: Searching 2). יציאת הסרט לבתי הקולנוע בארצות הברית, בהפצת "סרטי סוני", נקבעה בתחילה ל-24 בפברואר 2023, אולם המועד הוקדם ל-20 בינואר 2023, שחל בסוף השבוע הצמוד לפגרת יום מרטין לותר קינג. סיבת ההקדמה הייתה רצון "סרטי סוני" להימנע מתחרות עם "חומר דוב" של "סרטי יוניברסל", ו"מהפכת ישו" (אנ') של "ליונסגייט" (אנ'), שני סרטים שיציאתם לקולנוע נקבעה גם היא ל-24 בפברואר. בהתאם לכך, הסרט יצא בארצות הברית ב-20 בינואר 2023, ואילו בישראל – ב-23 בפברואר באותה שנה. ב-7 במרץ 2023 יצא הסרט בהפצה דיגיטלית באמצעות אמזון פריים וידאו ואייטונס, וב-28 במרץ הוא הופץ בפורמט בלו-ריי ו-DVD.
ביקורות

שיעור הדעות החיוביות במאגר ביקורות הסרטים "Rotten Tomatoes" עומד על 88%, עם דירוג ממוצע של 6.80/10, בשקלול 147 ביקורות. סיכום דעות המבקרים הוא, שהסרט תמים במאמציו להכריח את הצופים לעסוק בניחושים, אבל קצב מהיר ופחדים אקטואליים נוגעים ללב, מונעים מהסרט כמותחן טכנולוגי פתלתל, לאבד כיוון. אתר "Metacritic" מעניק לסרט ציון 66, בשקלול 32 ביקורות שהוגדרו כאוהדות באופן כללי.
פיט האמונד כתב במגזין הבידור המקוון "דדליין הוליווד", שהבמאים מריק וג'ונסון השכילו ליצור מותחן שנראה כאילו נוצר בידי אמן קולנוע כמו אלפרד היצ'קוק, אם הוא היה גם גאון בטכנולוגיית מידע. האמונד ציין שכעורכי הסרט הקודם, השניים היו למעשה הכוכבים האמיתיים שלו, וכבמאי ההמשכון, הם לקחו את השימוש בצגי מכשירים טכנולוגיים כמה צעדים קדימה לרמה חדשה, והתאימו סיפור מסתורין מסורתי לדור של צופים עכשוויים, עם סגנון ויזואלי מצוין של צמד העורכים אוסטין קילינג ואריאל זקאוסקי. האמונד שיבח את הופעתה המצודדת והמיומנת של סטורם ריד, בסיועם של ניה לונג וטים גריפין, כמו גם הופעה חזקה של דה אלמיידה. דרו טינין כתב, שכתעלומה מסחררת שבמרכזה עומדים יחסי אם ובת, מה שמבדיל את הסרט מסרטים אחרים בסגנון פאונד פוטג', היא המידה המפתיעה של רגשות שאפשר לדחוס לתוך מסתורין משפחתי. טינין הוסיף שהשימוש בלפטופ הוא תצוגה מרשימה של בילוש לתוך מחילת ארנב (אנ') דיגיטלית, עם כמה רגעי "אהא!" מקוריים.
פרס הווידאו קליפים של MTV לקליפ השנה

| --- | --- |

טיילור סוויפט, הזוכה בפרס לשנת 2024
 מדינה:  ארצות הברית
 הגוף המעניק:  MTV
 תקופת הפרס:  1984–הווה (כ־41 שנים)
 המספר הרב ביותר של זכיות:  טיילור סוויפט (5)
 המספר הרב ביותר של מועמדויות:  אמינם (9)
 www.mtv.com/vma
פרס הווידאו קליפים של MTV לקליפ השנה הוא הפרס היוקרתי ביותר שניתן בטקס פרסי הווידאו קליפים של MTV. הפרס ניתן לראשונה בשנת 1984 ללהקה The Cars על הווידאו קליפ לשיר "You Might Think".
היסטוריה

אמינם הוא הזמר בעל מספר המועמדויות הגבוה ביותר בקטגוריה, כמו כן, הוא גם האמן היחיד שהיה מועמד בקטגוריה ארבע פעמים ברציפות.
האמנים היחידים שזכו בפרס מספר פעמים הם אמינם ("The Real Slim Shady" ו"Without Me"), ריהאנה ("Umbrella" ו"We Found Love"), ביונסה ("Single Ladies" ו"Formation") וטיילור סוויפט ("Bad Blood" ו"You Need to Calm Down").
דייוויד לי רות', U2 וליידי גאגא הם האמנים היחידים שהיו מועמדים עם שני וידאו קליפים באותו הטקס. אמנם ליידי גאגא היא היחידה שזכתה בפרס על הווידאו קליפ לשיר "Bad Romance" בשנת 2010.
הלהקה בעלת מספר המועמדויות הגבוה ביותר היא U2, עם כארבע מועמדויות, וללא זכיות. En Vogue היא להקת הבנות הראשונה שהייתה מועמדת בקטגוריה.